A Törvényszék (hetedik tanács) T-150/12. sz., Görögország kontra Bizottság ügyben 2014. április 9-én hozott ítélete ellen a Görög Köztársaság által 2014. június 13-án benyújtott fellebbezés
(C-296/14. P. sz. ügy)
Az eljárás nyelve: görög
Felek
Fellebbező: Görög Köztársaság (képviselők: I. Chalkias és A. Vasilopoulou)
A másik fél az eljárásban: Európai Bizottság
A fellebbező kérelmei
a Bíróság adjon helyt a fellebbezésnek, helyezze teljes egészében hatályon kívül az Európai Unió Törvényszékének megtámadott ítéletét a megjelölt indokok alapján, adjon helyt a Görög Köztársaság kereseti kérelmeinek, semmisítse meg az Európai Bizottság vitatott határozatát és kötelezze a Bizottságot a költségek viselésére.
Jogalapok és fontosabb érvek
Fellebbezési jogalapjának keretében a Görög Köztársaság azt állítja, hogy az Törvényszék megsértette az uniós jogot, amikor tévesen értelmezte és alkalmazta az EUMNSZ 107. cikk (1) bekezdését és (3) bekezdésének b) pontját azon kivételes körülmények fennállása tekintetében, amelyek között a görög gazdaság volt a tényállás megvalósulásának idején.
Pontosabban, a jogalap első részében a fellebbező azt a tényt vitatja, hogy a Törvényszék, tévesen értelmezve és alkalmazva az EUMSZ 107. cikk (1) bekezdését, megállapította, hogy a vitatott intézkedések szelektív gazdasági előnyöket biztosítanak a kedvezményezettek számára, olyannyira, hogy alkalmasak a verseny torzítására és arra, hogy hatással legyenek a tagállamok közötti kereskedelemre, tekintettel azon kivételes körülményekre, amelyek között abban az időben a görög gazdaság volt, míg a jogalap második részében azt a tényt vitatja, hogy a Törvényszék, az EUMSZ 107. cikk (3) bekezdése b) pontjának téves értelmezésével és alkalmazásával, e rendelkezés alkalmazási körét a közösségi támogatási kerettervről szóló közleményre korlátozta azon kivételes körülmények ellenére, amelyek között a görög gazdaság volt.